COM7 ส่งสัญญาณไตรมาส 4 พีคสุด! รับยอดขายไอโฟน11 ทะลักดันรายได้โตทะลุ 3 หมื่นลบ.
COM7 ส่งสัญญาณไตรมาส 4 พีคสุด! รับยอดขายไอโฟน11 ทะลักดันรายได้โตทะลุ 3 หมื่นลบ.
COM7 ส่งสัญญาณไตรมาส 4 พีคสุด! รับยอดขายไอโฟน11 ทะลักดันรายได้โตทะลุ 3 หมื่นลบ.
14 พ.ย. 2562

นายสุระ คณิตทวีกุล ประธานเจ้าหน้าที่บริหาร บริษัท คอมเซเว่น จำกัด (มหาชน) หรือ COM7 เปิดเผยว่า ผลประกอบการงวด 9 เดือนแรกปี 2562 รายได้จากการให้บริการ อยู่ที่ 22,995.7 ล้านบาท เติบโตขึ้น 15.9% เมื่อเทียบกับงวดเดียวกันของปีก่อนอยู่ที่ 19,843.7 ล้านบาท กำไรขั้นต้นอยู่ที่ 3,137.7 ล้านบาท เติบโตขึ้น 19.9% เมื่อเทียบกับงวดเดียวกันของปีก่อนอยู่ที่ 2,616.8 ล้านบาท กำไรส่วนของบริษัทใหญ่อยู่ที่ 831.3 ล้านบาท เพิ่มขึ้น 32.7% เมื่อเทียบกับงวดเดียวกันของปีก่อนอยู่ที่ 626.6 ล้านบาท
สว่นผลประกอบการงวดไตรมาส 3/62 รายได้จากการให้บริการ 7,617.2 ล้านบาท เติบโตขึ้น 14.4% เมื่อเทียบกับงวดเดียวกันของปีก่อนอยู่ที่ 6,660.1 ล้านบาท กำไรขั้นต้นอยู่ที่ 1,067.2 ล้านบาท เติบโตขึ้น 14.6% เมื่อเทียบกับงวดเดียวกันของปีก่อนอยู่ที่ 931.3 ล้านบาท กำไรส่วนของบริษัทใหญ่อยู่ที่ 286.5 ล้านบาท เพิ่มขึ้น 21.9% เมื่อเทียบกับงวดเดียวกันของปรก่อนอยู่ที่ 235.4 ล้านบาท
โดย ณ สิ้นไตรมาส 3/62 ภายใต้การบริหารงานของกลุ่มบริษัทฯ มีจำนวน 723 สาขา แบ่งเป็น Banana และ Banana Mobile 226 สาขา Studio7 100 สาขา Kingkong phone 103 สาขา True shop by com7 121 สาขา แฟรนไชส์ 64 สาขา BKK 42 สาขา iCare 26 สาขา และอื่นๆ 41 สาขา โดยมีการขยายเพิ่มจากไตรมาสที่แล้วรวม 41 สาขา และตั้งเป้าสิ้นปีมีสาขาภายใต้การบริหารรวม 800 สาขา
ขณะที่ภาพรวมธุรกิจในไตรมาส 4/62 คาดจะเป็นช่วงที่ดีที่สุดของปี รับไฮซีซั่นธุรกิจ จากการเปิดตัวสินค้าใหม่ โดยเฉพาะการเปิดจำหน่ายโทรศัพท์ iPhone 11 , iPhone 11 Pro , และ iPhone 11 Pro Max ในประเทศไทยอย่างเป็นทางการในช่วงที่ผ่านมา กระแสตอบรับดีเยี่ยม มียอดจอง iPhone 11 สูงสุดเป็นประวัติการณ์ รวมทั้ง การเปิดตัวสินค้าใหม่จากแบรนด์ชั้นนำอื่นๆ อีก โดยที่สินค้ารุ่นเก่าก็ยังได้รับการตอบรับ จึงมั่นใจจะสนับสนุนให้ COM7 มีโอกาสสร้างผลประกอบการในปี 62 ได้ร้อนแรงเกินกว่าเป้าหมาย วางเป้ารายได้ปีนี้จะเติบโตมากกว่า 10% หรือทะลุ 30,000 ล้านบาท จากปี 2561 อยู่ที่ 27,982.24 ล้านบาท
ส่วนประเด็นสนับสนุนปี 2563 COM7 มีสาขาที่แข็งแกร่ง เพื่อต่อยอดการเติบโต และการเพิ่มพันธมิตรใหม่อย่าง Xiaomi และแบรนด์ชั้นนำอื่นๆ อย่างต่อเนื่อง รุกการขยายไปยังสินค้าเกี่ยวกับ Internet of Things(IoT) เพื่อพร้อมรับปัจจัยบวกจาก 5G สนับสนุนให้ผู้บริโภคปรับเปลี่ยนอุปกรณ์การใช้งานเพื่อรองรับระบบดังกล่าวมากขึ้นจึงมั่นใจว่า COM7 จะสามารถสยายปีกโตในอนาคตได้อีกมาก
“ภาพรวมธุรกิจปี 62 มั่นใจจะเติบโตต่อเนื่องตามเป้าหมายที่วางไว้ ทั้งใน แง่ของยอดขาย และการขยายสาขา โดย COM7 วางกลยุทธ์นำสินค้าใหม่เข้ามาเสริมทัพ เพื่อตอบสนองความต้องการของผู้บริโภคอย่างต่อเนื่อง ตอกย้ำการเป็นผู้นำค้าปลีกสินค้าไอที และสมาร์ทโฟนที่มีสาขาครอบคลุมและมากที่สุดในประเทศ ขณะที่ไตรมาส 4 ปีนี้ คาดว่าจะสามารถทำนิวไฮรายไตรมาส รับแนวโน้มธุรกิจขาขึ้น จากสินค้าใหม่ที่เปิดตัวให้การตอบรับอย่างท่วมท้น” นายสุระ กล่าว